**Dodatok č. 2**

**k nariadeniu vedenia Ústavu výskumu sociálnej komunikácie SAV pre vedeckých pracovníkov, nevedeckých a administratívnych pracovníkov a doktorandov ÚVSK SAV k práci doma počas karanténnych opatrení súvisiacich s SARS-CoV-2**

Na základe uvoľňovania karanténnych opatrení súvisiacich s šírením vírusu SARS-CoV-2 a v zmysle usmernení Krízového štábu SAV zo dňa 6. 5. 2020, vedenie Ústavu výskumu sociálnej komunikácie SAV s okamžitou platnosťou, trvajúcou až do odvolania, vydáva nasledovný dodatok č. 2 k Nariadeniu k práci doma počas karanténnych opatrení súvisiacich s SARS-CoV-2 zo dňa 30. 3. 2020.

1. **Ruší sa paušálna práca z domu** pre všetkých vedeckých a administratívnych pracovníkov a doktorandov (ďalej len pracovníci), a s účinnosťou od **2. 6. 2020** sa **znovu zavádza povinnosť zdržiavať sa na Ústave v tzv. ústavný deň (pondelok)** a iné dni podľa potreby,s výnimkou:
   1. osôb s vyšším rizikom ochorenia (vek 60 rokov a viac, resp. vážne chronické ochorenie), ktorí vyjadria preferenciu pracovať paušálne z domu;
   2. osôb, ktoré sa starajú o maloleté deti vo veku nedovŕšených 11 rokov, ktoré od 1. 6. nenastupujú do MŠ resp. školy;
   3. osôb, ktoré sa zdržiavajú v mieste obvyklého bydliska v zahraničí, a nemôžu vycestovať na Slovensko z dôvodu nepremávajúcich medzinárodných spojov, dokým nepominie táto prekážka.

2. Pracovníci a doktorandi, ktorí zdieľajú spoločnú kanceláriu budú pobyt na pracovisku koordinovať tak, aby bola v jeden deň v kancelárii len jedna osoba, pokiaľ nie je možné zabezpečiť odstup, resp. budú pracovať v zasadačke či inej voľnej miestnosti.

3. Pracovníci a doktorandi počas pobytu na pracovisku v spoločných priestoroch používajú rúško, udržiavajú rozostup najmenej 2 metre, a dodržavajú pravidelnú hygienu rúk.

4. Stretnutia projektových tímov aj ústavné porady naďalej prebiehajú virtuálne resp. v exteriéri.

5. Pre všetkých pracovníkov naďalej platí zákaz všetkých domácich a zahraničných služobných ciest.

Nesplnenie, prípadne porušenie povinností vyplývajúcich z tohto nariadenia bude považované za závažné porušenie pracovnej disciplíny. Toto nariadenie je platné dňom jeho vydania, 22.5. 2020 a platí až do odvolania, alebo do vydania ďalšieho nariadenia podľa vývoja situácie.

V Bratislave, 22. 5. 2020 Mgr. Barbara Lášticová, PhD.

riaditeľka